b'\n_START_ARTICLE_\nMaurovi\xc4\x87 - monografija Veljka Krul\xc4\x8di\xc4\x87a\n_START_PARAGRAPH_\nPrva i zasad jedina monografija o najve\xc4\x87em umjetniku stripa na ovim prostorima i jednom od najve\xc4\x87ih svjetskih majstora stripovnog pripovjedanja, Andriji Maurovi\xc4\x87u (r. 1901. u mjesta\xc5\xa1cu Muo u Bokokotarskom zaljevu, preminulom 1981. u Zagrebu), tada 24-godi\xc5\xa1njeg autora Veljka Krul\xc4\x8di\xc4\x87a u izdanju \xe2\x80\x9eIstarske naklade\xe2\x80\x9c iz Pule objavljena je 1986. godine._NEWLINE_Monografija, obima 312 stranica velikog formata u tvrdom uvezu, je tiskana u tri tisu\xc4\x87e primjeraka, a suvremenici se sje\xc4\x87aju da je skoro cijela naklada \xe2\x80\x9eMAUROVI\xc4\x86A\xe2\x80\x9c u kratkom vremenu bila rasprodata, pa je Krul\xc4\x8di\xc4\x87 pripremao i njezino drugo, pro\xc5\xa1ireno izdanje.\n_START_SECTION_\nUvodnik\n_START_PARAGRAPH_\nU uvodniku Krul\xc4\x8di\xc4\x87 obja\xc5\xa1njava poticaje za rad na monografiji:_NEWLINE_\xe2\x80\x9eOpus autenti\xc4\x8dnog velikana na\xc5\xa1eg i svjetskog stripa, Andrije Maurovi\xc4\x87a, jo\xc5\xa1 uvijek nije sistematiziran, dovoljno analiziran i stavljen u odgovaraju\xc4\x87i kontekst, \xc5\xa1to je, s obzirom na umjetnikove zasluge, ve\xc4\x87 odavno trebalo biti u\xc4\x8dinjeno. U \xc5\xbeelji da bar djelomi\xc4\x8dno poku\xc5\xa1amo ispraviti ovaj propust i da obilje\xc5\xbeimo 85-godi\xc5\xa1njicu ro\xc4\x91enja i petu godi\xc5\xa1njicu smrti prvu monografiju\xc2\xa0 posve\xc4\x87ujemo upravo stvarala\xc5\xa1tvu Andrije Maurovi\xc4\x87a._NEWLINE_Maurovi\xc4\x87 je iskusio sudbinu mnogih velikih umjetnika. Suvremenici nisu bili svjesni majstorova kvaliteta i zna\xc4\x8daja, premda ni on sam nije \xc5\xbeelio ni nastojao postati netko i ne\xc5\xa1to. Djeluju\xc4\x87i u maloj zemlji s nerazvijenom strip-tradicijom, zemlji nea\xc5\xbeurnih poslenika kulture, Maurovi\xc4\x87 je, na\xc5\xbealost, ostao gotovo anoniman izvan njezinih granica. Da je negdje drugdje bio ponikao, zasigurno bi bio ovjekovje\xc4\x8den slavom i priznanjima; generacije mla\xc4\x91ih kolega divile bi mu se i smatrale ga svojim uzorom._NEWLINE_Fasciniraju\xc4\x87a je \xc5\xa1irina Maurovi\xc4\x87eva talenta! Podjednakom energijom i podjednakim uspjehom bavio se i slikarstvom i oblicima primijenjene grafike. Me\xc4\x91utim, njegovi najve\xc4\x87i dometi i ono po \xc4\x8demu \xc4\x87e prije svega ostati zapam\xc4\x87en, odnosi se na njegovo strip-stvarala\xc5\xa1tvo. U strip je prodro intuitivno; no, posvetio mu se iskreno i do kraja profesionalno. U karijeri autora stripa, \xc5\xa1to je s prekidima trajala 35 godina, Maurovi\xc4\x87 je nacrtao \xc5\xa1ezdesetak kompletnih stripova najrazli\xc4\x8ditijih tema i \xc5\xbeanrova, koji osim svojih estetskih vrijednosti reflektiraju i duh vremena u kome su nastajali..._NEWLINE_Razmi\xc5\xa1ljaju\xc4\x87i o svemu tome pri odabiru stripova za monografiju, odlu\xc4\x8dili smo da \xc4\x8ditaocima poku\xc5\xa1amo predstaviti \xe2\x80\x94 karakteristi\xc4\x8dnim i ponajboljim ostvarenjima \xe2\x80\x94 sve faze, te bogatstvo i \xc5\xbeanrovsko-stilsku raznovrsnost u umjetnikovu strip-opusu. Kronolo\xc5\xa1kim prezentiranjem stripova nastojali smo prikazati blage, ali primjetne Maurovi\xc4\x87eve pomake u crte\xc5\xbeu i stilu, kao i razli\xc4\x8ditost njegovih pristupa u pojedinim fazama stvarala\xc5\xa1tva. Ina\xc4\x8de, uz najnu\xc5\xbeniju jezi\xc4\x8dnu i stilsku prilagodbu dana\xc5\xa1njem knji\xc5\xbeevnom standardu, stripovi su objavljeni u originalnim verzijama i u cijelosti._NEWLINE_Ukoliko smo monografijom \xe2\x80\x9eMAUROVI\xc4\x86\xe2\x80\x9c, dragi prijatelji stripa, doprinijeli va\xc5\xa1em daljnjem upoznavanju i valoriziranju zaostav\xc5\xa1tine Andrije Maurovi\xc4\x87a, barda jugoslavenskog stripa i jednog od najve\xc4\x87ih svjetskih majstora stripa uop\xc4\x87e, smatrat \xc4\x87emo posao uspje\xc5\xa1no obavljenim.\xe2\x80\x9c\n_START_SECTION_\nSuradnici\n_START_PARAGRAPH_\nZa spomenuti je da je za grafi\xc4\x8dku opremu monografije \xe2\x80\x9eMaurovi\xc4\x87\xe2\x80\x9c bio zadu\xc5\xbeen Miro Sinov\xc4\x8di\xc4\x87, i sam autor stripova, dok je likovno rje\xc5\xa1enje korica uradio legendarni novokvadratovac Ninoslav Kunc.\xc2\xa0 Recenzenti su bili Zdravko Zupan i Slavko Dragin\xc4\x8di\xc4\x87, dok je kao urednik ispred izdava\xc4\x8dke ku\xc4\x87e bio Aldo Kliman. \xc2\xa0\n_START_SECTION_\nZanimljivost\n_START_PARAGRAPH_\nU Zagrebu monografija "Maurovi\xc4\x87" je promovirana u  Muzejskom prostoru na Jezuitskom trgu, a u Beogradu u Kulturnom centru Beograd._NEWLINE_Monografija se danas eventualno mo\xc5\xbee nabaviti u antikvarijatima ili povremeno na aukcijama starih knjiga, a prosje\xc4\x8dna cijena se kre\xc4\x87e izmedju 30 i 40 eura.\xc2\xa0 \xc2\xa0'